《题郑舜举蔗庵》
宋代·韩元吉

吾州富佳山，修竹连峻岭。
居然缚尘埃，一见辄心醒。
岂知刺史宅，跬步閟清景。
古木盘城隅，石径幽且迥。
当年徐常待，坐爱云水冷。
溪南群峰秀，矗矗锥出颖。
郑公闭阁暇，独步毘庐顶。
曰此气象殊，逍遥步方永。
唤客倒清樽，燃薰煮奇茗。
庭空无一事，宾吏绝干请。
佳处由渐入，斯语烦记省。
渊明尝有语，结庐向人境。
恍如白莲社，挥尘对宗炳。
谁云忙里閒，要识动中静。
我来款妙论，散策步林影。
心田豁丛茅，气马罢征骋。
他时记棠阴，老意亦深肯。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。